Suid Afrikaanse Nuus Thread - Page 163 - Stormfront
Page 163 of 226 « First < 63 113 149 150 151 152 153 154 155 156 157 158 159 160 161 162 163 164 165 166 167 168 169 170 171 172 173 174 175 176 177 213 > Last »
07-04-2007, 05:27 AM #1621
Ek sal nie bedank - Nqakula
Die minister van veiligheid en sekuriteit sê hy sal nie bedank omdat statistieke wys dat sekere misdade toeneem nie.
Mnr. Charles Nqakula het Woensdag aan sakelui tydens 'n ontbyt in Johannesburg gesê "diegene wat vra vir my bedanking moet kyk na wat húlle doen om misdaad te bekamp.
"Ek sal voortgaan...om antwoorde te kry vir die probleme wat ons ondervind," het hy gesê.
Afriforum, die burgerregte-inisiatief van die vakbond Solidariteit, het vroeër gevra dat Nqakula bedank nadat die jongste misdaadsyfers Dinsdag bekend gemaak is.
Dié syfers toon 'n styging in ernstige misdade soos moord en gewapende rooftogte by Suid-Afrikaners se huise.
07-04-2007, 06:20 PM #1622
Bende sê: 'Dankie, ons kom weer . . .
'Baie dankie, ons kom later weer."
Dié vermetele nota is in kluis in die kontantsaal van die Johannesburgse landdroshof gekry nadat misdadigers die vorige aand sowat R800 000 uit die kluis gevat het.
Dié kluis is doodluiters met 'n sleutel oopgesluit wat "iemand aan hulle voorsien het".
En toe maak die verdagtes ook so. Eergisteraand het hulle, ná die voorval in April, teruggekeer, die veiligheidswagte beveel om hul selfone af te skakel, die kluis oopgebrand en nóg R500 000 gesteel.
Toe hulle die hofgebou verlaat, het hulle vir die veiligheidswagte 'n blikkie Coke gegee "omdat julle soet was en julle julle mooi gedra het".
'n Senior justisiewoordvoerder het gesê die moontlikheid word ondersoek dat albei die rooftogte met "hulp van binne" gepleeg is.
"Waar anders sou hulle tydens die eerste rooftog die kluis se sleutel in die hande gekry het? En hoekom het hulle juis kom steel op die aande toe die verantwoordelike klerke juis nagelaat het om die geld in die kluis die middag te gaan bank?"
Die geld ter sprake is borggeld, boetegeld en ander geld wat normaalweg by howe inbetaal word, maar sluit nie onderhoudsbetalings in nie. Dis geld wat apart gehou word.
Mnr. Gert Jonker, hooflanddros van Johannesburg, wou gister geen kommentaar op die diefstalle lewer nie, buiten om te bevestig dat hy daarvan bewus is, dat hy nie verantwoordelik is vir die administratiewe afdeling van die hof nie en dat die polisie die twee voorvalle ondersoek.
07-04-2007, 06:23 PM #1623
Polisiehond Boesman sterf ná skoot
Durban. – Die polisiehond van die KwaZulu-Natalse suidkus wat deur 'n motordief in die ruggraat geskiet is, het weens sy skietwond gesterf.
Boesman, die Duitse herdershond wat langer as drie jaar saam met insp. Ian Pitout van Port Shepstone misdadigers help vastrek het, is eergistermiddag 16:00 weens sy besering dood.
'n Vlugtende verdagte het Boesman die vorige nag by Margate in die blad geskiet.
Die koeël het die hond se ruggraat getref en reg deur sy lyf getrek.
Boesman was eergister heeldag onder verdowing en op pynmiddels om hom stil te hou sodat hy nie beweeg en die beserings vererger nie.
Die hond se toestand het eergistermiddag agteruitgegaan toe hy eers die gevoel in sy agterpote en toe sy voorpote verloor het, het supt. Zandra Hechter, polisiewoordvoerder, gesê. Sy borskas het daarna begin swel en sy liggaam het ingegee.
Pitout was gister nog erg ontsteld oor sy hond se dood.
Boesman was die derde hond wat hy aan diens verloor het. Pitout se eerste hond is deur 'n dronkbestuurder doodgery en sy tweede hond is dood nadat 'n slang dit gebyt het.
By die huis saam met Pitout se twee jong kinders was Boesman so saggeaard soos 'n gewone troeteldier, het die hondehanteerder eergister gesê.
Boesman is al voorheen sewe keer deur misdadigers met messe gesteek.
"Ná elke besering het hy net harder en beter gewerk," het Pitout gesê.
"As ek hom laat werk het, kon ek amper seker daarvan wees dat hy sukses sou behaal – of dit nou was om 'n verdagte op te spoor of gesteelde goedere te vind."
Pitout en sy kollega insp. Michael Welsh het Maandagnag by Margate op die N2-hoofweg by 'n onklaar motor stilgehou. Drie mans het van die motor, wat vroeër by 'n duikklopper by Boboyi gesteel is, weggehardloop en op die polisielede begin skiet.
Pitout het Boesman losgelaat toe die drie verdagtes naby huise gekom het. Pitout het die verdagte gehoor skreeu toe Boesman hom beetgekry het, maar toe het die man twee skote geskiet en alles het stil geword.
'n Dossier van poging tot moord is aangelê omdat die verdagtes, wat weggekom het, op die polisie geskiet het, het Hechter gesê.
Een van Boesman se twee broers wat ook as patrolliehonde aan die suidkus werk, is ook Maandag deur 'n misdadiger met 'n mes gesteek.-
07-05-2007, 03:00 AM #1624
Ma se liefde is blind vir moeite
Sy is besonder lief vir haar serebraal gestremde seun en sal geen moeite ontsê om vir hom te sorg nie.
Al beteken dit sy moet bedel, "want dis beter as om te steel".
Só sê me. Ruby Erasmus (47) van Claremont in Johannesburg wat elke Sondag minstens drie uur buite 'n winkelsentrum in Bergbron aan die Wes-Rand haar hand uitgesteek vir 'n aalmoes van die gemeenskap hou.
Sy het nog nooit gewerk nie en kan nie bekostig om Jean-Claude, wat vandeesmaand agt jaar oud word, in iemand anders se sorg te laat nie. Sy toestand verg 24 uur-versorging en dit kos duisende rande, sê sy ma.
Om te bedel, is haar enigste hoop op geld om kos vir drie mense op die tafel te sit.
Dis juis die helderkleurige ballonne wat Erasmus aan 'n rolstoel vasgemaak het terwyl sy die bibberende koue trotseer wat Beeld se aandag getrek het.
Die geld wat sy insamel, is net genoeg om 'n KFC-hoender vir Jean-Claude te koop, omdat die hospitaal aanbeveel het hy moet baie groente en witvleis eet. Groente is maar net so skaars in dié huis soos geld, sê Erasmus.
Vir die res van die week sorg die Acts Christian Centre (ACC) se sopkombuis dat sy en haar lewensmaat, Jan Willem Wilken (43), wat ook nie gesond is nie, warm kos dié winter kry.
Wilken slaap in die voorvertrek op 'n bed wat van tamatiekasplankies gemaak is.
Ma en seun deel 'n paar spesiale oomblikke terwyl ons foto's neem. Sy vryf heeltyd oor Jean-Claude se lang, donker hare wat in 'n vlegsel vasgemaak is. Dan vou sy die warm kombers stywer om hom. Hy glimlag, maak geluide en draai sy kop heen en weer.
"Ek glo die Here het die kind vir my gegee om groot te maak. 'n Mens gee nie sommer jou kind vir iemand anders nie. Dis nie 'n hond nie," sê sy ferm.
Sy sou graag 'n spesiale loopring vir Jean wou koop as sy so R4 000 bymekaar kon kry. Die gesin se agterstallige huurgeld vir sy munisipale woonstel beloop reeds R22 500.
Erasmus het intussen 'n lidmaat van die ACC-kerk geword.
Me. Nadia Oosthuizen van ACC sê hulle is bewus van Jean-Claude se behoeftes en sy ma se omstandighede.
Die kerk sê dié ma buit nie haar kind se gebrek uit om die koue te trotseer en te bedel nie.
07-06-2007, 03:29 AM #1625
Witbank raak 'n 'dwelmnes'
Witbank. - Dwelms is deesdae 'n ernstige probleem in dié stad.
Volgens kapt. Pieter Cromhout, woordvoerder van die polisie, is daar minstens 20 groot dwelmhandelaars in dié dorp bedrywig.
Volgens hom is 30 handelaars onlangs net in Lukinstraat vasgetrek.
"Dwelms ruk handuit, maar dit is moeilik om te bepaal presies hoeveel dwelmhandelaars daar in 'n dorp is, omdat almal nie noodwendig in Witbank woon nie en ons nie van almal bewus is nie," sê Cromhout.
Die aantal dwelmverslaafdes is ook aan die toeneem, maar dit kan net deur aangemelde gevalle bepaal word.
Volgens Cromhout word heroïen en kokaïen die meeste gebruik. "Heroïen is die verslawendste en vernietigendste dwelmmiddel. Al jou organe word daardeur aangetas. Die gebruiker soek heeltyd die euforie van die dwelm se onmiddellike uitwerking," sê hy
Heroïen is teen R50 vir 'n knippie beskikbaar.
Hy sê swak toegangsbeheer veroorsaak dat heelwat verdagte immigrante die land binnestroom.
Witbank lê ook op die hoofroete tussen Gauteng en Maputo.
Cromhout het mense en veral ouers gemaan om op hoogte te wees van die simptome wat met dwelmmisbruik gepaardgaan.
Van dié simptome sluit in 'n verandering in gedrag, uitermatige gewigsverlies en slordigheid.
Verslaafdes steel ook dikwels artikels uit die huis vir dwelmgeld, hulle onttrek hulle van gesinsaktiwiteite, raak humeurig en kom verkouerig voor.
07-06-2007, 03:50 AM #1626
Geen ooreenkoms ná polisie-moord
KAAPSTAD. – Die man wat weens die moord op twee polisiebeamptes in Lansdowne teregstaan, gaan nié meer 'n pleitooreenkoms met die staat aangaan nie.
Dít is gister in die Wynberg-landdroshof gehoor kort nadat mnr. Musoed Slamdien (26) van Hanover Park gister op 'n dubbele moordaanklag in die hof verskyn het.
Slamdien het deurentyd na familielede in die hofgalery gekyk terwyl hy voor landdros Hafiza Mohamed verskyn het.
Slamdien word aangekla weens die moord op insp. Martin van der Heyde en studentekonst. Johnny Botha. Dié polisiebeamptes is in Mei naby Lansdowne vermoor tydens 'n ondersoek na 'n inbraak toe die beskuldigde Van der Heyde glo eers met 'n koevoet oor die kop geslaan het voordat hy hom met sy eie vuurwapen doodgeskiet het. Die beskuldigde het Botha hierna in die kop geskiet.
Slamdien word ook op twee aanklagte van die besit van 'n ongelisensieerde vuurwapen en ammunisie, huisbraak met die opset om te steel en diefstal van 'n motorvoertuig aangekla.
Nadat Mohamed dié saak tot 23 Oktober vir verdere ondersoek uitgestel het, is Slamdien se meisie se naam deur die staatsaanklaer uitgeroep vir nóg 'n aanklag.
Me. Rezhaan Simon (19), ook van Hanover Park, het onmiddellik uit die hofgalery opgestaan en styf teen Slamdien gestaan en sy hand vasgehou.
Die paartjie is op 11 Februarie vanjaar in hegtenis geneem nadat hulle na bewering verskeie skote op 'n polisievoertuig in Hanover Park afgevuur het. Luidens die klagstaat het die polisievoertuig die voertuig agtervolg waaruit die skote gekom het en die insittendes in hegtenis geneem. Hulle staan tereg op aanklagte van poging tot moord.
Luidens die klagstaat was albei beskuldigdes op borgtog vry. Hulle het egter nie op 3 Mei en 17 Mei in die hof verskyn nie, waarop lasbriewe vir albei uitgereik is.
Op 18 Junie was Slamdien in die hof nadat hy vir Van der Heyde en Botha se dood in Mei reeds in die gevangenis was. Simon se borgtog is reeds op dié dag verbeurd verklaar.
Op 25 Junie het Slamdien wéér alleen sonder sy meisie verskyn. Gister was die eerste keer dat hulle saam in die hof verskyn het.
Volgens me. Nina Meyer, staatsaanklaer, het Simon aan haar oorgedra dat sy dreigemente van bendes by die hof ontvang het. "Ons kon haar nie opspoor nie. Die ma het ook dreigoproepe ontvang. 'n Boodskap is aan haar ouers oorgedra dat dié hul dogter in kennis moet stel dat sy hof toe moet kom," het Meyer gesê en versoek dat Simon se lasbrief gekanselleer moet word. Simon is op waarskuwing vrygelaat.
Die hof het gehoor die ondersoek is nog nie voltooi nie. Mohamed het dié saak tot 21 Augustus uitgestel.
Buite die hof wou die familie nie enige kommentaar aan Die Burger lewer nie.
"Ons wil nie praat nie. Ons wil nie lelik wees nie, maar ons lewe is klaar in gevaar," is al wat die familie gesê het.
07-07-2007, 12:30 AM #1627
6de tragedie tref skool
Mev. Ina du Toit het eergisteraand 'n warmwatersak in die bed van Dirkie Marais, haar 16-jarige seun, gaan sit om dit vir hom warm te hou.
Gisteroggend het sy die sak weer net so uitgehaal en later 'n doodskis gaan uitsoek: Dirkie het eergisteraand omstreeks 22:00 met sy motorfiets verongeluk.
Die dood van Dirkie van Ninapark in die noorde van Pretoria is die soveelste tragedie wat die Hoërskool Gerrit Maritz in net meer as 'n jaar tref. Hy was 'n gr. 11-leerling aan dié skool.
Tommie Watson, hoofseun en eerstespan-rugbyspeler, is in Mei verlede jaar dood nadat hy 'n harde stamp op sy kop tydens 'n rugbywedstryd gekry het.
In Julie verlede jaar is vier gr.11-leerlinge in een week dood. Christo Kearns, Jonathan Henn en Dewald du Plessis is in 'n motorongeluk by Brits dood. Armand Labuschagne het hom in dieselfde week by sy ouerhuis opgehang.
Dirkie en 'n skoolmaat, Roze Nel (16), het eergisteraand van Roze se ouerhuis in Dorandia na 'n kitskosplek in President Steynstraat, in die noorde van Pretoria, gery en iets gekry om te eet.
Hulle het pas met Dirkie se 125cc-motorfiets daar weggery toe 'n motor glo 'n u-draai voor hulle maak. Die motorfiets het teen die voertuig gebots.
Die motorbestuurder is verbonde aan die polisie.
Paramedici het 'n helikopter ontbied om Dirkie na die Unitas-hospitaal te vlieg. "Hulle het hom eers gestabiliseer en vir my gesê daar is 'n 50-50-kans. Sy longe het platgeval en hy het kopbeserings gehad," het Du Toit gister gesê.
Sy was teen dié tyd reeds op die ongelukstoneel. Die paramedici het vergeefs om sy lewe geveg. Dirkie se hart het gaan staan en hy is op die toneel dood.
"Hy't altyd so 'n skaam laggie gehad en hy kon jou siel uittrek," het Du Toit haar seun onthou.
Die gesin het pas van 'n jaguitstappie naby Lephalale (Ellisras) teruggekeer waar Dirkie sy eerste blesbok geskiet het.
"Ek dink hy het sy laaste vakansie baie geniet. 'n Mens kan net vra: Hoekom? Jy dink dit kan nooit met jou gebeur nie," het Du Toit gesê.
Sy het Dirkie vroeër op 'n spesiale kursus gestuur waar hy geleer is om sy motorfiets veilig te bestuur. "Hy het nooit gejaag nie en was altyd versigtig."
Volgens mev. Annelie White, Roze se ma, is Roze gisteroggend uit die hospitaal ontslaan.
Liggaamlik behoort hy binne die volgende ses weke te herstel, maar emosioneel is hy baie getraumatiseer, het White gesê. Hy het onder meer borsbeserings opgedoen.
Dirkie se gesin kon nog nie finale begrafnisreëlings tref nie, maar hy sal na verwagting aanstaande week begrawe word. Sy naaste vriende sal sy kis dra.
Dirkie het 'n ouer broer, Stoffel (20).
Kapt. Lucas Sithole, polisiewoordvoerder, het gesê die polisie ondersoek 'n saak van strafbare manslag.
07-07-2007, 12:44 AM #1628
Hieroor glo ons nie komm. Selebi
HOE betroubaar is die misdaadstatistieke wat gister bekend gemaak is?
Met 'n polisiehoof, komm. Jackie Selebi, wie se onderwêreld-verbintenisse/vriendskappe 'n nasionale verleentheid is?
Met 'n president, Thabo Mbeki, wat enkele maande gelede gesê het erge misdaad is 'n persepsie – terwyl meer as 52 Suid-Afrikaners gemiddeld daagliks vermoor word?
'n Minister van veiligheid en sekuriteit, Charles Nqakula, wat verlede jaar nog gesê het diegene wat kla oor misdaad moet emigreer?
Terwyl 'n derde van misdaad volgens peilings nie eers meer aangemeld word nie?
Terwyl op die brieweblad hiernaas iemand met jare lange ondervinding binne die polisie, vertel hoe misdaadstatistieke "gekook" word om dit beter te laat lyk?
Terwyl adjunk-komm. André Pruis oor verkragting wat met 5,2% afgeneem het, gesê het 37% sake word teruggetrek. En dat die volle prentjie dus nie gekry word nie?
Volksblad het tevore geskryf ons glo nie meer amptelike misdaadstatistieke nie. Ons staan daarby.
In die lig van onder andere bogenoemde vrae glo ons ook nie komm. Selebi se stelling dat misdaad "'n ooglopende afwaartse neiging toon" nie.
Of die aanspraak dat die stryd teen misdaad gewen word nie.
Nie terwyl ernstige misdaad soos moord, kapings, transito-rooftogte, besigheidsrooftogte (52,5% meer), bankstrooptogte (118% meer) en selfs rampokkeragtige invalle in gewone Suid-Afrikaners se woonhuise, volgens die polisie se eie statistieke, aan die toeneem is nie.
Nie terwyl 657 meer Suid-Afrikaners in die jongste boekjaar vermoor is teenoor die vorige jaar nie. En dit 'n reusagtige jaartotaal van 19 202 gee – meer as 52 per dag dus.
Volgens berekeninge is daar die afgelope ses jaar reeds 119 322 mense vermoor en 3 070 672 Suid-Afrikaners is byvoorbeeld aangerand.
Wat nie by hierdie statistieke gevoeg is nie, is die geweldige ontwrigting, persoonlike hartseer en ellende en ook die verskriklike finansiële koste vir die land en sy mense wat misdaad veroorsaak. Ook die verwoestingswerk wat dit by mense en instansies se vertroue in Suid-Afrika sowel binnelands as buitelands aanrig.
Hoe kan die hoofstatistikus van die polisie, dr. Chris de Kock, dan oor vanjaar se misdaadsyfers sê: "Dis nie 'n train smash nie"?
As die skrikwekkende misdaadsituasie in hierdie land nie 'n "smash" is nie, wat is dan?
Hoeveel derduisende Suid-Afrikaners meer moet vermoor verkrag, aangerand en besteel word voordat die regering, sy nasionale kommissaris van polisie en andere besef:
Misdaad in Suid-Afrika is 'n skreiende, onaanvaarbare, skrikwekkende skandvlek.
Daarop word die skande gehoop van 'n toppolisiestruktuur wat met hul uitlatings en optredes die indruk wek dat die misdaadkrisis nie by hulle 'n saak van erns is nie.
Die hoof van daardie span dink byvoorbeeld niks daarvan dat hy in die kringe van georganiseerde misdaad vriende het nie.
Wat ook al die statistieke sê en hoe hulle ook al deur die minister van veiligheid en sekuriteit en sy topamptenare geplooi word om beter te lyk, miljoene gewone Suid-Afrikaners ervaar op straat en in werk-, woon- en ontspanningsplekke, dat misdaad hul lewe teister en selfs bedreig.
Dat hul grondwetlike regte daardeur gruwelik vertrap word.
En dat die minister en sy topamptenare hulle en die land in die steek laat.
Die Suid-Afrikaanse polisiehoof, komm. Jackie Selebi, verpersoonlik die ongeloofwaardigheid van misdaadstatistieke.
07-08-2007, 03:36 AM #1629
Bring in die 'leër'
Suid-Afrika se private veiligheidsektor met sy 306 000 veiligheidswagte word nou in 'n ingrypende strategiese plan gemobiliseer om die polisie met misdaadbestryding te help.
Samesprekinge word op die hoogste vlak gevoer oor 'n plan wat die veiligheidsektor se magte en verantwoordelikhede kan uitbrei.
Die samesprekinge vind plaas tussen die polisie se topbestuur en dié van die Security Industry Alliance (SIA) – die liggaam wat die private veiligheidsektor se sowat 5 000 diensverskaffers verteenwoordig.
Komm. André Pruis, adjunk-polisiehoof, sê 'n proefprojek sal binnekort in Johannesburg van stapel gestuur word. Dit sal die eerste keer wees dat die polisie en dié sektor amptelik saamwerk.
Ook sal die regering en top-sakelui later vanjaar 'n veldtog begin waarin die hele Suid-Afrika gemobiliseer gaan word om by misdaadbestryding betrokke te raak.
Die veldtog sal 'n paar miljoen rand beloop en die doelwit is om mense te oorreed om óf in te skakel by gemeenskapsveiligheidsforums óf om as reserviste by die polisie aan te sluit.
"Ons wil die publiek oorhaal om hul tyd op te offer om hul gemeenskap te dien en verantwoordelikheid te aanvaar vir die stryd teen misdaad," sê mnr. Doug Band, top-sakeleier aan die stuur van die veldtog.
Dié planne kom te midde van misdaadsyfers wat toon gewapende rooftogte by huise het landwyd met 25% toegeneem, by ondernemings met 52% en motorkapings met 6%.
Kapers en huisrowers teiken veral inwoners van gegoede voorstedelike woonbuurte in Gauteng en KwaZulu-Natal. Boonop het gewapende rooftogte by huise in die Wes-Kaap ook verdubbel. Dié misdade maak Suid-Afrikaners vreesbevange omdat hulle nie veilig voel in hul huise nie.
Komm. Jackie Selebi, nasionale polisiehoof, het Dinsdag erken rooftogte by huise is " 'n probleem".
"Misdadigers kan in buurte soos Garsfontein (in Pretoria) kom en gaan soos hulle wil omdat die bure mekaar nie ken nie en daar geen sosiale samehorigheid is nie."
Selebi sê "die oorlog teen misdaad moet in Gauteng, KwaZulu-Natal en die Wes-Kaap gewen word", want hier word 62% van die land se ernstigste misdade gepleeg.
Dr. Chris de Kock, die polisie se hoof van misdaadontleding, het tydens die bekendmaking van die misdaadstatistieke gesê die publiek onderskat die private veiligheidsbedryf se waarde. Volgens hom het gewapende rooftogte van April tot Junie verlede jaar landwyd met byna 13% toegeneem toe die veiligheidsektor gestaak het.
Volgens mnr. Steve Conradie, voorsitter van die SIA, is die private veiligheidsektor al maande reeds oorgehaal om te help om misdaad in woonbuurte te bestry.
Volgens Conradie en Pruis is van die voorstelle dat:
veiligheidsmaatskappye en die plaaslike polisiekantoor inligting oor misdaad in hul gebied deel;
die polisie foto's van gesoekte misdadigers en motorregistrasienommers aan veiligheidsmaatskappye verskaf;
veiligheidsmaatskappye ingespan word vir sigbare polisiëring in woonbuurte;
veiligheidswagte inligting oor verdagte mense en voertuie in hul gebied onmiddellik aan die polisie verskaf;
reserviste saam met veiligheidswagte in patrolliemotors in woongebiede ontplooi word; en
veiligheidsmaatskappye dadelik reageer op 'n voorval in hul gebied, ongeag of dit 'n kliënt is of nie.
Mnr. Danna Strydom, besturende direkteur van ADT, die grootste diensverskaffer aan private huise en ondernemings, sê dié plan kan werk.
"Maar dan moet veiligheidsmaatskappye 'n direkte lyn na die plaaslike polisiebevelvoerder of beheerkamer hê sodat die polisie onmiddellik kan reageer. Almal – die polisie én veiligheidsmaatskappye – sal die idee moet aanvaar."
Volgens hom sien wagte dikwels verdagte mense en voertuie, maar hulle het nie die mandaat om voertuie of plekke deur te soek nie.
"Ons het duisende ore en oë in die veld. Ons kan die polisie na verdagtes lei vóórdat 'n misdaad plaasvind," sê Strydom.
07-08-2007, 03:50 AM #1630
Polisie hou SA in die duister
Die polisie het Suid-Afrikaners in die duister gehou oor die onrusbarende toename in gewapende rooftogte.
Kommentators en kommunikasiekundiges sê die publiek was om dié rede heeltemal onvoorbereid toe die jongste misdaadstatistieke Dinsdag in Pretoria bekend gemaak is.
Die moordsyfer het vir die eerste keer in vier jaar gestyg en gewapende rooftogte vir die eerste keer sedert die 2003/'04-boekjaar.
Mnr. Na'eem Jeenah, direkteur van die Freedom of Expression Institute (FXI), sê dié ernstige stygings is nie in die media weerspieël nie. "'n Mens kry die indruk dat nie net die misdaadstatistieke nie, maar ook ander inligting oor misdaad streng beheer word."
Volgens mnr. Harald Pakendorf, politieke kommentator, is dit regeringsbeleid om so min moontlik inligting bekend te maak oor kwessies waaroor hulle onder druk is "soos Zimbabwe, vigs en misdaad".
"Ek dink dit is 'n groot fout dat hulle ons nie in hul vertroue neem nie.
"Ek glo nie dis kwaadwillig nie, maar eerder uit vrees vir die openbare mening."
Rapport het 'n opname gedoen oor die aantal ernstige misdade wat polisiewoordvoerders regoor die land sedert Januarie aan die Suid-Afrikaanse nuusagentskap Sapa uitgereik het.
Hieruit blyk dit dat die polisie minder as dertig gewapende rooftogte by huise, sowat sestig motorkapings en veertig rooftogte by sakeondernemings bekend gemaak het.
Dit lyk of misdaadinligting veral in Gauteng streng beheer word. Inwoners van dié provinsie loop die ergste onder gewapende rooftogte deur – 51% van alle kapings en byna 60% van alle gewapende huisrooftogte in die land word híér aangemeld.
Maar dié statistieke word nie weerspieël in die hoeveelheid voorvalle wat die Gautengse po- lisie aan die media uitreik nie. Dit is eerder private ambulansdiens-te wat die Gautengse me- dia sedert Januarie op die hoog- te van aanvalle by huise gehou het.
Komm. Joseph Ngobeni, die polisie se nasionale kommunikasiehoof, het ontken dat die polisie opsetlik inligting oor ernstige misdaad probeer stil hou.
"Nie alle inligting word noodwendig aan die media uitgereik nie. En in sommige gevalle word dié voorvalle (van ernstige misdaad) eers later bekend (aan polisiewoordvoerders)."
Ngobeni sê Rapport se opname is "misplaas" omdat die jongste misdaadstatistieke net tot 31 Maart vanjaar geld en polisiewoordvoerders nóú verslag doen oor misdade wat eers in die volgende jaarverslag weerspieël sal word. Die SAPD ís 'n deursigtige organisasie."
Maar dr. Nina de Klerk, kommunikasiekundige en konsultant in oorgangsbestuur, sê die polisie sukkel om Jan en alleman te oortuig dat dit moontlik is om die stryd teen misdaad te wen.
"Akkurate inligting moet pro-aktief en deurlopend bekend gemaak word. Die publiek kan net deelneem (aan misdaadbestryding) as hulle ingelig is."